CELEX: 32021R0880
Language: ga
Date: 2021-03-05 00:00:00
Title: Rialachán Tarmligthe (AE) 2021/880 ón gCoimisiún an 5 Márta 2021 lena leasaítear Rialachán Tarmligthe (AE) 2020/686 lena bhforlíontar Rialachán (AE) 2016/429 ó Pharlaimint na hEorpa agus ón gComhairle a mhéid a bhaineann le ceanglais inrianaitheachta, sláinte ainmhithe agus deimhniúcháin i dtaca le gluaiseachtaí táirgí geirmeacha ó ainmhithe talún áirithe atá ar coimeád laistigh den Aontas (Téacs atá ábhartha maidir le LEE)

2.6.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 194/1
               
            
         RIALACHÁN TARMLIGTHE (AE) 2021/880 ÓN gCOIMISIÚN
         an 5 Márta 2021
         lena leasaítear Rialachán Tarmligthe (AE) 2020/686 lena bhforlíontar Rialachán (AE) 2016/429 ó Pharlaimint na hEorpa agus ón gComhairle a mhéid a bhaineann le ceanglais inrianaitheachta, sláinte ainmhithe agus deimhniúcháin i dtaca le gluaiseachtaí táirgí geirmeacha ó ainmhithe talún áirithe atá ar coimeád laistigh den Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (1), agus go háirithe Airteagal 122(1) agus (2), Airteagal 160(1) agus (2), Airteagal 162(3) agus (4), Airteagal 163(5), Airteagal 164(2), Airteagal 165(3) agus Airteagal 279(2) de,
         De bharr an mhéid seo a leanas:
         
                     (1)
                  
                  
                     Le Rialachán (AE) 2016/429 leagtar síos rialacha maidir le cosc agus rialú galar ainmhithe ar in-tarchurtha iad go hainmhithe nó go daoine, lena n-áirítear rialacha maidir le bunaíochtaí táirgí geirmeacha a chlárú agus a fhormheas, agus rialacha maidir le ceanglais inrianaitheachta agus sláinte ainmhithe i dtaca le gluaiseachtaí coinsíneachtaí de tháirgí geirmeacha laistigh den Aontas. Le Rialachán (AE) 2016/429 tugtar de chumhacht don Choimisiún freisin rialacha a ghlacadh chun eilimintí neamhriachtanacha áirithe den Rialachán sin a fhorlíonadh trí bhíthin gníomhartha tarmligthe.
                  
               
                     (2)
                  
                  
                     Le Rialachán Tarmligthe (AE) 2020/686 ón gCoimisiún (2) leagtar síos rialacha forlíontacha maidir le bunaíochtaí táirgí geirmeacha, coimeád taifead agus inrianaitheacht táirgí geirmeacha a fhormheas, agus ceanglais sláinte agus deimhniúcháin ainmhithe maidir le gluaiseachtaí táirgí geirmeacha ó ainmhithe talún áirithe ar coimeád laistigh den Aontas.
                  
               
                     (3)
                  
                  
                     Tá gá leis na rialacha a leagtar síos sa Rialachán seo chun na rialacha a leagtar síos i gCaibidlí 1, 2 agus 5 de Theideal I de Chuid IV de Rialachán (AE) 2016/429 a fhorlíonadh, a mhéid a bhaineann le formheas bunaíochtaí táirgí geirmeacha, cláir na mbunaíochtaí táirgí geirmeacha atá le coimeád ag na húdaráis inniúla, oibleagáidí oibreoirí maidir le taifid a choimeád, na ceanglais inrianaitheachta agus sláinte ainmhithe, agus ceanglais maidir le sláinte ainmhithe a dheimhniú agus fógra a thabhairt i dtaca le gluaiseachtaí coinsíneachtaí de tháirgí geirmeacha ó ainmhithe talún áirithe laistigh den Aontas ionas go seachnófar galair in-tarchurtha ainmhithe a leathadh trí bhíthin na dtáirgí sin laistigh den Aontas.
                  
               
                     (4)
                  
                  
                     Tá nasc substainteach idir na rialacha sin agus tá go leor acu ceaptha lena gcur i bhfeidhm in éineacht le chéile. Ar mhaithe le simplíocht agus trédhearcacht, agus chun a gcur i bhfeidhm a éascú agus chun iolrú rialacha a sheachaint, ba cheart iad a leagan síos, dá bhrí sin, in aon ghníomh amháin seachas i roinnt gníomhartha ar leithligh lena mbaineann go leor crostagairtí agus an baol dúblála.
                  
               
                     (5)
                  
                  
                     Le hAirteagal 11 de Rialachán Tarmligthe (AE) 2020/686 leagtar síos na ceanglais inrianaitheachta maidir le táirgí geirmeacha madraí agus cat, ainmhithe talún seachas bó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe a choimeádtar i mbunaíochtaí teoranta, agus ainmhithe den fhine Camelidae agus den fhine Cervidae. Aon bhunaíocht ina ndéantar táirgí geirmeacha a bhailiú, a tháirgeadh, a phróiseáil nó a stóráil, ba cheart don údarás inniúil í a chlárú nó a fhormheas agus ba cheart uimhir chlárúcháin nó uimhir formheasa a shannadh don bhunaíocht sin. Tá an uimhir chlárúcháin nó an uimhir formheasa mar chuid den mharc ar an tuí nó ar na pacáistí eile ina gcuirtear táirgí geirmeacha. Ba cheart mír 1(c) d’Airteagal 11 de Rialachán Tarmligthe (AE) 2020/686 a leasú chun an ceanglas sin a shoiléiriú.
                  
               
                     (6)
                  
                  
                     Leagtar síos le hAirteagal 13 de Rialachán Tarmligthe (AE) 2020/686 maolú le haghaidh gluaiseachtaí seamhain ainmhithe den chineál caorach agus den chineál gabhair ó na bunaíochtaí ina gcoimeádtar na hainmhithe sin go dtí na Ballstáit eile. Níor cheart ainmhithe bronntacha a úsáid le haghaidh pórú nádúrtha le linn na tréimhse 30 lá ar a laghad roimh dháta an chéad bhailithe agus le linn thréimhse bhailithe an tseamhain a bhfuil sé beartaithe é a aistriú chuig Ballstát eile, beag beann ar cibé acu an lárionad bailithe seamhain nó bunaíocht í an áit bailithe seamhain. Ba cheart ceanglas den sórt sin a áireamh in Airteagal 13 de Rialachán Tarmligthe (AE) 2020/686.
                  
               
                     (7)
                  
                  
                     Déantar foráil in Airteagail 30 agus 39 de Rialachán Tarmligthe (AE) 2020/686 maidir le tréimhse bhailíochta 10 lá i gcás deimhniú sláinte ainmhithe arna eisiúint le haghaidh coinsíneacht táirgí geirmeacha a bhfuil sé beartaithe í a aistriú idir na Ballstáit. Ós rud é nach earraí meatacha iad táirgí geirmeacha, níor cheart aon teorainn a bheith le tréimhse bhailíochta na ndeimhnithe sláinte ainmhithe sin.
                  
               
                     (8)
                  
                  
                     Le hAirteagail 35, 43 agus 48 de Rialachán Tarmligthe (AE) 2020/686, leagtar síos rialacha maidir le nósanna imeachta éigeandála i dtaca le fógra a thabhairt i leith gluaiseachtaí coinsíneachtaí de tháirgí geirmeacha idir na Ballstáit i gcás go mbainfeadh suaithí don chóras bainistíochta faisnéise le haghaidh rialuithe oifigiúla (IMSOC). Le hAirteagail 99 agus 107 de Rialachán Tarmligthe (AE) 2020/688 ón gCoimisiún (3), leagtar síos rialacha maidir leis an ábhar céanna i dtaca le gluaiseachtaí coinsíneachtaí d’ainmhithe talún áirithe idir na Ballstáit. Ní hionann foclaíocht na bhforálacha lena mbaineann sa dá Rialachán Tharmligthe, áfach. Ar mhaithe le comhsheasmhacht agus soiléire na nósanna imeachta, ba cheart Airteagail 35, 43 agus 48 de Rialachán Tarmligthe (AE) 2020/686 a leasú trína bhfoclaíocht a ailíniú le foclaíocht Airteagail 99 agus 107 de Rialachán Tarmligthe (AE) 2020/688.
                  
               
                     (9)
                  
                  
                     I gCuid IV de Rialachán Tarmligthe (AE) 2020/686 leagtar síos bearta idirthréimhseacha áirithe maidir le Treoracha 88/407/CEE (4), 89/556/CEE (5), 90/429/CEE (6) agus 92/65/CEE (7) ón gComhairle i ndáil le formheas lárionad bailithe seamhain, ionad stórála seamhain, foirne bailithe suthanna agus foirne táirgthe suthanna agus marcáil tuí agus pacáistí eile ina ndéantar seamhan, úicítí nó suthanna a chur, a stóráil agus a iompar. Mar sin féin, ionas go mbeidh leanúnachas ann maidir le gluaiseachtaí táirgí geirmeacha idir na Ballstáit a chomhlíonann na ceanglais a leagtar síos sna Treoracha sin, táirgí a bhailítear nó a tháirgtear, a phróiseáiltear agus a stóráiltear roimh an 21 Aibreán 2021, ba cheart forálacha idirthréimhseacha áirithe breise maidir leis na gluaiseachtaí sin agus maidir le húsáid deimhnithe sláinte ainmhithe a eisítear roimh an 21 Aibreán 2021 a leagan síos sa Rialachán seo.
                  
               
                     (10)
                  
                  
                     I gCuid 1 d’Iarscríbhinn II a ghabhann le Rialachán Tarmligthe (AE) 2020/686 leagtar síos ceanglais bhreise maidir le sláinte ainmhithe le haghaidh bó-ainmhithe bronntacha. I gcomhréir le pointe 1(b)(i) agus le pointe 2(a) de Chaibidil I de Chuid 1 den Iarscríbhinn sin, cuirfear bó-ainmhithe bronnta seamhain faoi réir tástáil craicinn tiúibeircline le haghaidh ionfhabhtú le coimpléasc Mycobacterium tuberculosis (M. bovis, M. caprae agus M. tuberculosis). Mar sin féin, liostaítear measúnacht gháma-inteirféaróin freisin i bpointe 2 de Chuid 2 d’Iarscríbhinn I a ghabhann le Rialachán Tarmligthe (AE) 2020/688 mar mhodh diagnóiseach eile le haghaidh ionfhabhtú le coimpléasc Mycobacterium tuberculosis (M. bovis, M. caprae agus M. tuberculosis). Dá bhrí sin, ba cheart Rialachán Tarmligthe (AE) 2020/686 a leasú chun foráil a dhéanamh maidir leis an bhféidearthacht an dá mhodh dhiagnóiseacha a úsáid.
                  
               
                     (11)
                  
                  
                     I bpointí 1 agus 2 d’Iarscríbhinn IV a ghabhann le Rialachán Tarmligthe (AE) 2020/686 leagtar síos faisnéis atá le bheith sa deimhniú sláinte ainmhithe le haghaidh táirgí geirmeacha. Fágadh dáta seolta na coinsíneachta ar lár go neamhbheartaithe ón bhfaisnéis sin agus dá bhrí sin ba cheart í a chur isteach sna forálacha sin. Ina theannta sin, ceanglaítear le pointe 1(f)(i) d’Iarscríbhinn IV a ghabhann leis an Rialachán Tarmligthe sin go sonrófar pór an ainmhí bhronntaigh sa deimhniú sláinte ainmhithe le haghaidh táirgí geirmeacha ó bhó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe. Níl gá leis an bhfaisnéis sin ó thaobh sláinte ainmhithe de agus, dá bhrí sin, ba cheart í a bhaint ón bhfaisnéis riachtanach atá le bheith sa deimhniú sláinte ainmhithe le haghaidh táirgí geirmeacha ó bhó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe.
                  
               
                     (12)
                  
                  
                     Tar éis Rialachán Tarmligthe (AE) 2020/686 a fhoilsiú in Iris Oifigiúil an Aontais Eorpaigh, tugadh faoi deara roinnt earráidí cléireachais agus easnamh neamhbheartaithe. Ar mhaithe le deimhneacht dhlíthiúil agus soiléire, ba cheart na hearráidí agus na heasnaimh sin a cheartú.
                  
               
                     (13)
                  
                  
                     Ba cheart, dá bhrí sin, Rialachán Tarmligthe (AE) 2020/686 a leasú dá réir.
                  
               
                     (14)
                  
                  
                     Ós rud é go mbeidh feidhm ag Rialachán Tarmligthe (AE) 2020/686 ón 21 Aibreán 2021, ba cheart feidhm a bheith ag an Rialachán seo freisin ón dáta sin,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear Rialachán Tarmligthe (AE) 2020/686 mar a leanas:
            
                        1.
                     
                     
                        leasaítear Airteagal 1(9) mar a leanas:
                        
                                    (a)
                                 
                                 
                                    cuirtear an méid seo a leanas in ionad phointe (b):
                                    
                                                “(b)
                                             
                                             
                                                marcáil a dhéanamh ar thuí agus ar phacáistí eile ina ndéantar seamhan, úicítí nó suthanna a chur, a stóráil agus a iompar;”;
                                             
                                          
                              
                                    (b)
                                 
                                 
                                    cuirtear na pointí (c) agus (d) seo a leanas isteach:
                                    
                                                “(c)
                                             
                                             
                                                deimhnithe sláinte ainmhithe a eisítear roimh an 21 Aibreán 2021 a úsáid;
                                             
                                          
                                                (d)
                                             
                                             
                                                gluaiseachtaí seamhain, úicítí agus suthanna idir na Ballstáit a bhailítear, a tháirgtear, a phróiseáiltear agus a stóráiltear roimh an 21 Aibreán 2021.”;
                                             
                                          
                              
                  
                        2.
                     
                     
                        in Airteagal 2, cuirtear an méid seo a leanas in ionad phointe (28):
                        
                                    “(28)
                                 
                                 
                                    ciallaíonn ‘IMSOC’ córas bainistíochta faisnéise le haghaidh rialuithe oifigiúla ar fheidhmiú comhtháite na sásraí agus na n-uirlisí trína ndéantar sonraí, faisnéis agus doiciméid a bhaineann le rialuithe oifigiúla agus gníomhaíochtaí oifigiúla eile a bhainistiú, a láimhseáil agus a mhalartú go huathoibríoch dá dtagraítear in Airteagal 131 de Rialachán (AE) 2017/625;”;
                                 
                              
                  
                        3.
                     
                     
                        in Airteagal 11(1), cuirtear an méid seo a leanas in ionad phointe (c):
                        
                                    “(c)
                                 
                                 
                                    ceann amháin díobh seo a leanas:
                                    
                                                (i)
                                             
                                             
                                                i gcás inar sannadh uimhir chlárúcháin uathúil do bhunaíocht bhailithe nó bunaíocht táirgthe, phróiseála nó stórála na dtáirgí geirmeacha sin, an uimhir chlárúcháin uathúil lena n-áireofar cód ISO 3166-1 alfa-2 na tíre ina bhfuil an bhunaíocht cláraithe;
                                             
                                          
                                                (ii)
                                             
                                             
                                                i gcás inar bunaíocht theoranta é bunaíocht bhailithe nó bunaíocht táirgthe, phróiseála nó stórála na dtáirgí geirmeacha sin, an uimhir formheasa uathúil lena n-áireofar cód ISO 3166-1 alfa-2 na tíre ina ndeonaítear an formheas;”;
                                             
                                          
                              
                  
                        4.
                     
                     
                        leasaítear Airteagal 13 mar a leanas:
                        
                                    (a)
                                 
                                 
                                    cuirtear an méid seo a leanas in ionad phointe (h):
                                    
                                                “(h)
                                             
                                             
                                                go n-áiritheoidh na hoibreoirí sin go n-iomprófar an choinsíneacht seamhain i gcomhréir le hAirteagail 28 agus 29;”;
                                             
                                          
                              
                                    (b)
                                 
                                 
                                    cuirtear an pointe (i) seo a leanas leis:
                                    
                                                “(i)
                                             
                                             
                                                go n-áiritheoidh na hoibreoirí sin nár úsáideadh ainmhithe bronntacha le haghaidh pórú nádúrtha le linn na tréimhse 30 lá ar a laghad roimh an dáta inar bailíodh, den chéad uair, an seamhan a bhí beartaithe le haghaidh gluaiseachtaí idir na Ballstáit agus le linn thréimhse bhailithe an tseamhain sin.”;
                                             
                                          
                              
                  
                        5.
                     
                     
                        in Airteagal 17, cuirtear an méid a leanas in ionad phointe (b):
                        
                                    “(b)
                                 
                                 
                                    ní ceadmhach iad a aistriú idir na Ballstáit go dtí go gcuirfidh na húdaráis inniúla deireadh leis na srianta gluaiseachta atá i bhfeidhm maidir leis an lárionad bailithe seamhain nó maidir leis an mbunaíocht inar bailíodh an seamhan, na húicítí nó na suthanna; agus”;
                                 
                              
                  
                        6.
                     
                     
                        in Airteagal 20, cuirtear an méid seo a leanas in ionad mhír 3:
                        
                           “3.   De mhaolú ar mhír 1(a)(iii), féadfaidh tréidlia na foirne glacadh le hainmhí bronnta úicítí agus suthanna a tháinig ó bhunaíocht nach raibh saor ó leoicéime bhuaibheach eansótach ar choinníoll go bhfuil sé deimhnithe ag an tréidlia oifigiúil atá freagrach as an mbunaíocht tionscnaimh nach raibh aon chás cliniciúil den leoicéime bhuaibheach eansótach ann le linn tréimhse 3 bliana roimhe sin ar a laghad.”;
                        
                     
                  
                        7.
                     
                     
                        in Airteagal 22, scriostar pointe (a);
                     
                  
                        8.
                     
                     
                        in Airteagal 27(1), cuirtear an méid seo a leanas in ionad phointe (b):
                        
                                    “(b)
                                 
                                 
                                    an marc ar an tuí nó ar na pacáistí eile, a chuirtear orthu i gcomhréir le hAirteagal 10, agus uimhir an tséala a chuirtear ar an gcoimeádán ina n-iompraítear an tuí nó na pacáistí eile, beidh siad ag comhfhreagairt don mharc agus don uimhir a thugtar sa deimhniú sláinte ainmhithe nó sa doiciméad féindearbhúcháin.”;
                                 
                              
                  
                        9.
                     
                     
                        in Airteagal 30, scriostar mír 3;
                     
                  
                        10.
                     
                     
                        leasaítear Airteagal 32(2) mar seo a leanas:
                        
                                    (a)
                                 
                                 
                                    cuirtear an méid seo a leanas in ionad phointe (e):
                                    
                                                “(e)
                                             
                                             
                                                marcáil na dtáirgí geirmeacha, mar a cheanglaítear le hAirteagal 10;”;
                                             
                                          
                              
                                    (b)
                                 
                                 
                                    cuirtear na pointí (f), (g) agus (h) seo a leanas isteach:
                                    
                                                “(f)
                                             
                                             
                                                speiceas na n-ainmhithe bronntacha;
                                             
                                          
                                                (g)
                                             
                                             
                                                uimhir an tséala a chuirtear ar an gcoimeádán iompair;
                                             
                                          
                                                (h)
                                             
                                             
                                                an dearbhú go gcomhlíonann an choinsíneacht na ceanglais sláinte ainmhithe a leagtar síos i gCaibidil 1.”;
                                             
                                          
                              
                  
                        11.
                     
                     
                        cuirtear an méid seo a leanas in ionad Airteagal 35:
                        
                           “Airteagal 35
                           Nósanna imeachta éigeandála maidir le fógra a thabhairt i leith gluaiseachtaí coinsíneachtaí de tháirgí geirmeacha ó bhó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe idir na Ballstáit i gcás gearrthacha cumhachta agus suaithí eile ar IMSOC
                           I gcás gearrthacha cumhachta agus suaithí eile ar IMSOC, déanfaidh údarás inniúil áit tionscnaimh na coinsíneachta de tháirgí geirmeacha ó bhó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe atá le haistriú idir na Ballstáit na socruithe teagmhais a leagtar amach in Airteagal 46 de Rialachán Cur Chun Feidhme (AE) 2019/1715 ón gCoimisiún (*) a chomhlíonadh.
                        
                        
                           (*)  Rialachán Cur Chun Feidhme (AE) 2019/1715 ón gCoimisiún an 30 Meán Fómhair 2019 lena leagtar síos rialacha maidir le feidhmiú an chórais bainistíochta faisnéise le haghaidh rialuithe oifigiúla agus sonraíochtaí comhpháirteanna an chórais (Rialachán IMSOC) (IO L 261, 14.10.2019, lch. 37).”;"
                        
                     
                  
                        12.
                     
                     
                        leasaítear Airteagal 39 mar seo a leanas:
                        
                                    (a)
                                 
                                 
                                    i mír 1(b), cuirtear an méid seo a leanas in ionad phointe (ii):
                                    
                                                “(ii)
                                             
                                             
                                                an marc ar an tuí nó ar na pacáistí eile, a chuirtear orthu i gcomhréir le hAirteagal 11, agus uimhir an tséala a chuirtear ar an gcoimeádán ina n-iompraítear an tuí nó na pacáistí eile, beidh siad ag comhfhreagairt don mharc agus don uimhir a thugtar sa deimhniú sláinte ainmhithe;”;
                                             
                                          
                              
                                    (b)
                                 
                                 
                                    i mír 2(b), cuirtear an méid seo a leanas in ionad phointe (ii):
                                    
                                                “(ii)
                                             
                                             
                                                an marc ar an tuí nó ar na pacáistí eile, a chuirtear orthu i gcomhréir le hAirteagal 11, agus uimhir an tséala a chuirtear ar an gcoimeádán ina n-iompraítear an tuí nó na pacáistí eile, beidh siad ag comhfhreagairt don mharc agus don uimhir a thugtar sa deimhniú sláinte ainmhithe;”;
                                             
                                          
                              
                                    (c)
                                 
                                 
                                    i mír 3(b), cuirtear an méid seo a leanas in ionad phointe (ii):
                                    
                                                “(ii)
                                             
                                             
                                                an marc ar an tuí nó ar na pacáistí eile, a chuirtear orthu i gcomhréir le hAirteagal 11, agus uimhir an tséala a chuirtear ar an gcoimeádán ina n-iompraítear an tuí nó na pacáistí eile, beidh siad ag comhfhreagairt don mharc agus don uimhir a thugtar sa deimhniú sláinte ainmhithe;”;
                                             
                                          
                              
                                    (d)
                                 
                                 
                                    scriostar mír 5;
                                 
                              
                  
                        13.
                     
                     
                        cuirtear an méid seo a leanas in ionad Airteagal 43:
                        
                           “Airteagal 43
                           Nósanna imeachta éigeandála maidir le fógra a thabhairt i leith gluaiseachtaí coinsíneachtaí de tháirgí geirmeacha ó ainmhithe talún ar coimeád, seachas bó-ainmhithe, muc-ainmhithe, ainmhithe den chineál caorach, ainmhithe den chineál gabhair agus each-ainmhithe, idir na Ballstáit i gcás gearrthacha cumhachta agus suaithí eile ar IMSOC
                           I gcás gearrthacha cumhachta agus suaithí eile ar IMSOC, déanfaidh údarás inniúil áit tionscnaimh na coinsíneachta de tháirgí geirmeacha ó ainmhithe talún ar coimeád atá le haistriú idir na Ballstáit, seachas bó-ainmhithe, muc-ainmhithe, ainmhithe caorach, ainmhithe gabhair agus each-ainmhithe, na socruithe teagmhais a leagtar amach in Airteagal 46 de Rialachán Cur Chun Feidhme (AE) 2019/1715 a chomhlíonadh.”;
                        
                     
                  
                        14.
                     
                     
                        leasaítear Airteagal 46(2) mar a leanas:
                        
                                    (a)
                                 
                                 
                                    cuirtear an méid seo a leanas in ionad phointe (c):
                                    
                                                “(c)
                                             
                                             
                                                dáta seolta na coinsíneachta;”;
                                             
                                          
                              
                                    (b)
                                 
                                 
                                    cuirtear an méid seo a leanas in ionad phointe (g):
                                    
                                                “(g)
                                             
                                             
                                                torthaí na dtástálacha dá dtagraítear in Airteagal 45(2)(b) atá ar fáil;”;
                                             
                                          
                              
                                    (c)
                                 
                                 
                                    cuirtear isteach na pointí (h) agus (i) seo a leanas:
                                    
                                                “(h)
                                             
                                             
                                                uimhir an tséala a chuirtear ar an gcoimeádán iompair;
                                             
                                          
                                                (i)
                                             
                                             
                                                an dearbhú go gcomhlíonann an choinsíneacht na ceanglais a leagtar síos in Airteagal 44 nó 45, lena n-áirítear go bhfuarthas toiliú roimh ré i scríbhinn ó údarás inniúil an Bhallstáit cinn scríbe glacadh le coinsíneacht de tháirgí geirmeacha.”;
                                             
                                          
                              
                  
                        15.
                     
                     
                        cuirtear an méid seo a leanas in ionad Airteagal 48:
                        
                           “Airteagal 48
                           Nósanna imeachta éigeandála maidir le fógra a thabhairt i leith gluaiseachtaí táirgí geirmeacha idir na Ballstáit, ar táirgí iad atá beartaithe lena n-úsáid chun críocha eolaíocha nó lena stóráil i mbainc ghéinte i gcás gearrthacha cumhachta agus suaithí eile ar IMSOC
                           I gcás gearrthacha cumhachta agus suaithí eile ar IMSOC, déanfaidh údarás inniúil áit tionscnaimh choinsíneacht na dtáirgí geirmeacha atá beartaithe lena n-úsáid chun críocha eolaíocha nó lena stóráil i mbainc ghéinte atá le haistriú idir na Ballstáit na socruithe teagmhais a leagtar amach in Airteagal 46 de Rialachán Cur Chun Feidhme (AE) 2019/1715 a chomhlíonadh.”;
                        
                     
                  
                        16.
                     
                     
                        cuirtear an méid seo a leanas in ionad Airteagal 49:
                        
                           “Airteagal 49
                           Forálacha idirthréimhseacha
                           
                              1.   Lárionaid bailithe seamhain, ionaid stórála seamhain, foirne bailithe suthanna agus foirne táirgthe suthanna a bheidh formheasta roimh an 21 Aibreán 2021 i gcomhréir le Treoracha 88/407/CEE, 89/556/CEE, 90/429/CEE agus 92/65/CEE dá dtagraítear sa 6ú, sa 7ú, sa 8ú agus sa 12a fleasc den chéad fhomhír d’Airteagal 270(2) de Rialachán (AE) 2016/429, measfar iad a bheith formheasta i gcomhréir le hAirteagal 97 de Rialachán (AE) 2016/429 agus in Airteagal 4 den Rialachán seo.
                              Ar gach bealach eile, beidh siad faoi réir na rialacha dá bhforáiltear i Rialachán (AE) 2016/429, agus sa Rialachán seo.
                           
                           
                              2.   Ceadófar seamhan, úicítí agus suthanna a bhailítear, a tháirgtear, a phróiseáiltear agus a stóráiltear roimh an 21 Aibreán 2021 a aistriú idir na Ballstáit, ar choinníoll go gcomhlíonann siad, a mhéid a bhaineann le táirgí geirmeacha a bhailiú, a tháirgeadh, a phróiseáil agus a stóráil, na ceanglais sláinte ainmhithe maidir le hainmhithe bronntacha agus tástálacha saotharlainne agus tástálacha eile a dhéantar ar ainmhithe bronntacha agus ar tháirgí geirmeacha, agus na ceanglais a leagtar síos i dTreoracha 88/407/CEE, 89/556/CEE, 90/429/CEE agus 92/65/CEE.
                           
                           
                              3.   Tuí agus pacáistí eile ina ndéantar seamhan, úicítí nó suthanna a chur, a stóráil agus a iompar, bídís deighilte i ndáileoga aonair nó nach bídís, a mharcáiltear roimh an 21 Aibreán 2021 i gcomhréir le Treoracha 88/407/CEE, 89/556/CEE, 90/429/CEE agus 92/65/CEE, measfar iad a bheith marcáilte i gcomhréir le hAirteagal 121 de Rialachán (AE) 2016/429 agus le hAirteagal 10 den Rialachán seo.
                           
                           
                              4.   Deimhnithe sláinte ainmhithe a eisítear roimh an 21 Aibreán 2021 i gcomhréir le Treoracha 88/407/CEE, 89/556/CEE, 90/429/CEE agus 92/65/CEE, measfar gur eisíodh iad i gcomhréir le hAirteagal 162 de Rialachán (AE) 2016/429 agus le hAirteagail 30 agus 31 den Rialachán seo.”;
                           
                        
                     
                  
                        17.
                     
                     
                        leasaítear Iarscríbhinní I go dtí IV a ghabhann le Rialachán Tarmligthe (AE) 2020/686 i gcomhréir leis an Iarscríbhinn a ghabhann leis an Rialachán seo.
                     
                  
         
            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 21 Aibreán 2021.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 5 Márta 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 84, 31.3.2016, lch. 1.
         
            (2)  Rialachán Tarmligthe (AE) 2020/686 ón gCoimisiún an 17 Nollaig 2019 lena bhforlíontar Rialachán (AE) 2016/429 ó Pharlaimint na hEorpa agus ón gComhairle maidir le bunaíochtaí táirgí geirmeacha a fhormheas agus maidir le ceanglais inrianaitheachta agus sláinte ainmhithe i dtaca le gluaiseachtaí táirgí geirmeacha ó ainmhithe talún áirithe atá ar coimeád laistigh den Aontas (IO L 174, 3.6.2020, lch. 1).
         
            (3)  Rialachán Tarmligthe (AE) 2020/688 ón gCoimisiún an 17 Nollaig 2019 lena bhforlíontar Rialachán (AE) 2016/429 ó Pharlaimint na hEorpa agus ón gComhairle, a mhéid a bhaineann le ceanglais sláinte ainmhithe le haghaidh gluaiseachtaí ainmhithe talún agus uibheacha goir laistigh den Aontas (IO L 174, 3.6.2020, lch. 140).
         
            (4)  Treoir 88/407/CEE ón gComhairle an 14 Meitheamh 1988 lena leagtar síos ceanglais sláinte ainmhithe is infheidhme maidir le trádáil laistigh den Chomhphobal de sheamhan ainmhithe clóis den speiceas buaibheach agus allmhairí díobh (IO L 194, 22.7.1988, lch. 10).
         
            (5)  Treoir 89/556/CEE ón gComhairle an 25 Meán Fómhair 1989 maidir le coinníollacha do shláinte ainmhithe a rialaíonn trádáil laistigh den Chomhphobal agus allmhairí díobh ó thríú tíortha de shuthanna ainmhithe clóis den speiceas buaibheach (IO L 302, 19.10.1989, lch. 1).
         
            (6)  Treoir 90/429/CEE ón gComhairle an 26 Meitheamh 1990 lena leagtar síos ceanglais sláinte ainmhithe is infheidhme maidir le trádáil laistigh den Chomhphobal de sheamhan ainmhithe clóis den speiceas mucach agus allmhairí díobh (IO L 224, 18.8.1990, lch. 62).
         
            (7)  Treoir 92/65/CEE ón gComhairle an 13 Iúil 1992 lena leagtar síos ceanglais maidir le sláinte ainmhithe lena rialaítear trádáil agus allmhairithe isteach sa Chomhphobal d’ainmhithe, seamhan, ubháin agus suthanna nach bhfuil faoi réir na gceanglas maidir le sláinte ainmhithe atá leagtha síos i rialacha sonracha Comhphobail dá dtagraítear in Iarscríbhinn A (I) a ghabhann le Treoir 90/425/CEE (IO L 268, 14.9.1992, lch. 54).
      
      
         
            IARSCRÍBHINN
            Déantar Iarscríbhinní I, II, III, agus IV a ghabhann le Rialachán Tarmligthe (AE) 2020/686 a leasú mar a leanas:
            
                        (1)
                     
                     
                        leasaítear Iarscríbhinn I mar a leanas:
                        
                                    (a)
                                 
                                 
                                    i gCuid 1, cuirtear an méid seo a leanas in ionad phointe 1(a)(v):
                                    
                                                “(v)
                                             
                                             
                                                déanfar gach píosa tuí nó pacáiste eile ina gcuirtear seamhan a mharcáil go soiléir i gcomhréir leis na ceanglais a leagtar síos in Airteagal 10;”;
                                             
                                          
                              
                                    (b)
                                 
                                 
                                    i gCuid 4, cuirtear an méid seo a leanas in ionad phointe 1(a)(iv):
                                    
                                                “(iv)
                                             
                                             
                                                déanfar gach píosa tuí nó pacáiste eile ina gcuirtear seamhan, úicítí nó suthanna a mharcáil go soiléir i gcomhréir leis na ceanglais a leagtar síos in Airteagal 10;”;
                                             
                                          
                              
                                    (c)
                                 
                                 
                                    i gCuid 5, cuirtear an méid seo a leanas in ionad phointe 1(a)(iv):
                                    
                                                “(iv)
                                             
                                             
                                                déanfar gach píosa tuí nó pacáiste eile ina gcuirtear seamhan, úicítí nó suthanna a mharcáil go soiléir i gcomhréir leis na ceanglais a leagtar síos in Airteagal 10;”;
                                             
                                          
                              
                  
                        (2)
                     
                     
                        leasaítear Iarscríbhinn II mar a leanas:
                        
                                    (a)
                                 
                                 
                                    i gCaibidil I de Chuid 1, cuirtear an méid seo a leanas in ionad phointe 1(b)(i):
                                    
                                                “(i)
                                             
                                             
                                                le haghaidh ionfhabhtú le coimpléasc Mycobacterium tuberculosis (M. bovis, M. caprae agus M. tuberculosis), tástáil dá dtagraítear i gCuid 2 d’Iarscríbhinn I a ghabhann le Rialachán Tarmligthe (AE) 2020/688;”;
                                             
                                          
                              
                                    (b)
                                 
                                 
                                    i gCaibidil I de Chuid 1, cuirtear an méid seo a leanas in ionad phointe 1(b)(iii):
                                    
                                                “(iii)
                                             
                                             
                                                maidir le leoicéime bhuaibheach eansótach, tástáil shéireolaíoch dá dtagraítear i bpointe (a) de Chuid 4 d’Iarscríbhinn I a ghabhann le Rialachán Tarmligthe (AE) 2020/688, ach amháin má tá feidhm ag an maolú dá bhforáiltear in Airteagal 20(2)(a) den Rialachán seo;”;
                                             
                                          
                              
                                    (c)
                                 
                                 
                                    i gCaibidil I de Chuid 1, cuirtear an méid seo a leanas in ionad phointe 2(a):
                                    
                                                “(a)
                                             
                                             
                                                le haghaidh ionfhabhtú le coimpléasc Mycobacterium tuberculosis (M. bovis, M. caprae agus M. Tuberculosis),), tástáil dá dtagraítear i gCuid 2 d’Iarscríbhinn I a ghabhann le Rialachán Tarmligthe (AE) 2020/688;”;
                                             
                                          
                              
                                    (d)
                                 
                                 
                                    i gCaibidil I de Chuid 3, cuirtear an méid seo a leanas in ionad phointí 1(b), 1(c) agus 1(d):
                                    
                                                “(b)
                                             
                                             
                                                i gcás ainmhithe den chineál caorach, ní mór dóibh teacht ó bhunaíocht ina ndearnadh tástáil shéireolaíoch orthu le haghaidh eipididimíteas caorach (Brucella ovis), nó aon tástáil eile le haghaidh eipididimíteas caorach (Brucella ovis); a bhfuil íogaireacht agus sainiúlacht choibhéiseach dhoiciméadaithe aici, agus an tástáil sin a bheith déanta orthu agus ar aon ainmhí fireann den chineál gabhair a choimeádtar in éineacht leo, tástáil a raibh torthaí diúltacha uirthi, le linn thréimhse 60 lá sula gcuirtear iad chun fanacht sa chóiríocht choraintín dá dtagraítear i bpointe (a);
                                             
                                          
                                                (c)
                                             
                                             
                                                rinneadh na tástálacha seo a leanas ar na hainmhithe laistigh de thréimhse 30 lá roimh thús na tréimhse coraintín dá dtagraítear i bpointe (a), tástálacha a raibh torthaí diúltacha orthu:
                                                
                                                            (i)
                                                         
                                                         
                                                            le haghaidh ionfhabhtú le Brucella abortus, Brucella melitensis agus Brucella suis, tástáil shéireolaíoch dá dtagraítear i bpointe 1 de Chuid 1 d’Iarscríbhinn I a ghabhann le Rialachán Tarmligthe (AE) 2020/688;
                                                         
                                                      
                                                            (ii)
                                                         
                                                         
                                                            i gcás ainmhithe den chineál caorach agus aon ainmhí fireann den chineál gabhair a choimeádtar in éineacht leo, tástáil shéireolaíoch le haghaidh eipididimíteas caorach (Brucella ovis), nó aon tástáil eile le haghaidh eipididimíteas caorach (Brucella ovis) a bhfuil íogaireacht agus sainiúlacht choibhéiseach dhoiciméadaithe aici;
                                                         
                                                      
                                          
                                                (d)
                                             
                                             
                                                tá na tástálacha seo a leanas déanta ar na hainmhithe, tástálacha a rinneadh ar shamplaí a tógadh le linn na tréimhse coraintín dá dtagraítear i bpointe (a), agus laistigh de thréimhse 21 lá ar a laghad ón dáta ar ligeadh isteach iad sa chóiríocht choraintín, tástálacha a raibh torthaí diúltacha orthu:
                                                
                                                            (i)
                                                         
                                                         
                                                            le haghaidh ionfhabhtú le Brucella abortus, Brucella melitensis agus Brucella suis, tástáil shéireolaíoch dá dtagraítear i bpointe 1 de Chuid 1 d’Iarscríbhinn I a ghabhann le Rialachán Tarmligthe (AE) 2020/688;
                                                         
                                                      
                                                            (ii)
                                                         
                                                         
                                                            i gcás ainmhithe den chineál caorach, agus aon ainmhí fireann den chineál gabhair a choimeádtar in éineacht leo, tástáil shéireolaíoch le haghaidh eipididimíteas caorach (Brucella ovis), nó aon tástáil eile le haghaidh eipididimíteas den chineál caorach (Brucella ovis) a bhfuil íogaireacht agus sainiúlacht choibhéiseach dhoiciméadaithe acu.”;
                                                         
                                                      
                                          
                              
                                    (e)
                                 
                                 
                                    i gCaibidil I de Chuid 3, cuirtear an méid seo a leanas in ionad na habairte tosaigh de phointe 2:
                                    
                                                “2.
                                             
                                             
                                                Déanfar na tástálacha seo a leanas (gnáth-thástálacha éigeantacha) ar gach ainmhí den chineál caorach agus den chineál gabhair a choimeádtar ag ionad bailithe seamhain, uair sa bhliain ar a laghad, tástálacha a mbeidh torthaí diúltacha orthu:”;
                                             
                                          
                              
                                    (f)
                                 
                                 
                                    i gCaibidil II de Chuid 5, cuirtear an méid seo a leanas in ionad phointe 1(a):
                                    
                                                “(a)
                                             
                                             
                                                coimeádadh iad ar feadh tréimhse 60 lá ar a laghad sular bailíodh an seamhan nó le linn é a bheith á bhailiú i mBallstát nó i limistéar de atá saor ó ionfhabhtú leis an víreas gormtheanga (seiritíopaí 1-24), áit nár deimhníodh aon chás d’ionfhabhtú leis an víreas gormtheanga (seiritíopaí 1-24) i measc spriocdhaonra na n-ainmhithe sna 24 mhí roimhe sin;”;
                                             
                                          
                              
                                    (g)
                                 
                                 
                                    i gCaibidil II de Chuid 5, cuirtear an méid seo a leanas in ionad phointe 2(a):
                                    
                                                “(a)
                                             
                                             
                                                coimeádadh iad ar feadh tréimhse 60 lá ar a laghad sular bailíodh na húicítí nó na suthanna nó le linn iad a bheith á mbailiú i mBallstát nó i limistéar de atá saor ó ionfhabhtú leis an víreas gormtheanga (seiritíopaí 1-24), áit nár deimhníodh aon chás d’ionfhabhtú leis an víreas gormtheanga (seiritíopaí 1-24) i measc spriocdhaonra na n-ainmhithe sna 24 mhí roimhe sin;”;
                                             
                                          
                              
                  
                        (3)
                     
                     
                        leasaítear Iarscríbhinn III mar a leanas:
                        
                                    (a)
                                 
                                 
                                    i gCuid 1, cuirtear an méid seo a leanas in ionad phointe 3:
                                    
                                                “3.
                                             
                                             
                                                Más gá, féadfar antaibheathaigh nó meascáin d’antaibheathaigh a bhfuil gníomhaíocht bhaictéiricídeach acu atá coibhéiseach ar a laghad le gníomhaíocht na n-antaibheathach seo a leanas nó meascáin díobh i ngach ml de sheamhan, a chur le seamhan nó a chur i gcaolaitheoirí seamhain:
                                                
                                                            (a)
                                                         
                                                         
                                                            meascán de lioncóimícin-speictinimícin (150/300 μg), peinicillin (500 IU) agus streiptimícin (500 μg); nó
                                                         
                                                      
                                                            (b)
                                                         
                                                         
                                                            meascán de gheintimícin (250 μg), tiolóisin (50 μg), lioncóimícin-speictinimícin (150/300 μg); nó
                                                         
                                                      
                                                            (c)
                                                         
                                                         
                                                            meascán d’aimíocaicin (75 μg) agus déveacaicin (25 μg); nó
                                                         
                                                      
                                                            (d)
                                                         
                                                         
                                                            i gcás seamhan ainmhithe den chineál caorach agus ainmhithe den chineál gabhair, geintimícin (250 μg) nó meascán de pheinicillin (500 IU) agus de streiptimícin (500 μg).”;
                                                         
                                                      
                                          
                              
                                    (b)
                                 
                                 
                                    i gCuid 1, cuirtear an méid seo a leanas in ionad phointe 4:
                                    
                                                “4.
                                             
                                             
                                                Maidir le seamhan bó-ainmhithe, antaibheathaigh nó meascáin d’antaibheathaigh dá dtagraítear i bpointe 3(a), (b) agus (c) nó antaibheathaigh nó meascáin d’antaibheathaigh a bhfuil gníomhaíocht bhaictéiricídeach acu atá coibhéiseach ar a laghad le gníomhaíocht bhaictéiricídeach na n-antaibheathach nó meascáin díobh dá dtagraítear i bpointe 3(a), (b) agus (c), nó i leith caolaitheoirí seamhain ina bhfuil antaibheathaigh nó meascáin d’antaibheathaigh den sórt sin, déanfar iad a chur leis an liosta agus beidh siad éifeachtach go háirithe in aghaidh campalabaictéar, leiptispioranna agus míceaplasma.”;
                                             
                                          
                              
                                    (c)
                                 
                                 
                                    i gCuid 1, cuirtear an méid seo a leanas in ionad phointe 5:
                                    
                                                “5.
                                             
                                             
                                                Maidir le seamhan muc-ainmhithe, antaibheathaigh nó meascáin d’antaibheathaigh dá dtagraítear i bpointe 3(a), (b) agus (c) nó le hantaibheathaigh nó meascáin d’antaibheathaigh a bhfuil gníomhaíocht bhaictéiricídeach acu atá coibhéiseach ar a laghad le gníomhaíocht na n-antaibheathach nó meascáin díobh dá dtagraítear i bpointe 3(a), (b) agus (c), nó i leith caolaitheoirí seamhain ina bhfuil antaibheathaigh nó meascáin d’antaibheathaigh den sórt sin, cuirfear iad leis agus beidh siad éifeachtach go háirithe i gcoinne leiptispioranna.”;
                                             
                                          
                              
                  
                        (4)
                     
                     
                        leasaítear Iarscríbhinn IV mar a leanas:
                        
                                    (a)
                                 
                                 
                                    i bpointe 1(f), cuirtear an méid seo a leanas in ionad phointe (i):
                                    
                                                “(i)
                                             
                                             
                                                speiceas agus sainaithint na n-ainmhithe bronntacha i gcomhréir leis na ceanglais a leagtar síos i dTeidil I, II, III nó IV de Chuid III de Rialachán Tarmligthe (AE) 2019/2035 ónar bailíodh táirgí geirmeacha;”;
                                             
                                          
                              
                                    (b)
                                 
                                 
                                    i bpointe 1, cuirtear an méid seo a leanas in ionad phointe (i):
                                    
                                                “(i)
                                             
                                             
                                                dáta agus áit eisiúna an deimhnithe sláinte ainmhithe, ainm, cáil agus síniú an tréidlia oifigiúil, agus stampa údarás inniúil áit tionscnaimh na coinsíneachta;”;
                                             
                                          
                              
                                    (c)
                                 
                                 
                                    i bpointe 1, cuirtear isteach an pointe (j) seo a leanas::
                                    
                                                “(j)
                                             
                                             
                                                dáta seolta na coinsíneachta.”;
                                             
                                          
                              
                                    (d)
                                 
                                 
                                    i bpointe 2, cuirtear an méid seo a leanas in ionad phointe (i):
                                    
                                                “(i)
                                             
                                             
                                                dáta agus áit eisiúna an deimhnithe sláinte ainmhithe, ainm, cáil agus síniú an tréidlia oifigiúil, agus stampa údarás inniúil áit tionscnaimh na coinsíneachta;”;
                                             
                                          
                              
                                    (e)
                                 
                                 
                                    i bpointe 2, cuirtear isteach an pointe (j) seo a leanas:
                                    
                                                “(j)
                                             
                                             
                                                dáta seolta na coinsíneachta.”.